РЕШЕНИЕ НА КОМИСИЯТА
от 15 октомври 2009 година
за изменение на Решение 2008/155/ЕО по отношение на периода на прилагането му, както и по отношение на някои екипи за събиране и производство на ембриони в Австралия, Канада, Нова Зеландия и САЩ
(нотифицирано под номер C(2009) 7730)
(текст от значение за ЕИП)
(2009/759/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/556/ЕИО на Съвета от 25 септември 1989 г. относно ветеринарно-санитарните условия, регулиращи търговията в рамките на Общността и вноса от трети страни на ембриони от домашни животни от рода на едрия рогат добитък (1), и по-специално член 8, параграф 1 от нея,
като има предвид, че:
(1)
В Решение 2008/155/ЕО на Комисията от 14 февруари 2008 г. за съставяне на списък на екипите за събиране и производство на ембриони в трети страни, одобрени за внос на ембриони от едър рогат добитък в Общността (2), се предвижда, че държавите-членки могат да разрешават вноса на ембриони от домашни животни от рода на едрия рогат добитък от трети страни само ако те са били събрани, обработени и съхранени от екипите за събиране и производство на ембриони, изброени в приложението към посоченото решение.
(2)
Член 8 от Директива 89/556/ЕИО бе изменен с член 6, параграф 2 от Директива 2008/73/ЕО на Съвета от 15 юли 2008 г. за опростяване на процедурите по вписване и публикуване на информация във ветеринарната и зоотехническата област и за изменение на директиви 64/432/ЕИО, 77/504/ЕИО, 88/407/ЕИО, 88/661/ЕИО, 89/361/ЕИО, 89/556/ЕИО, 90/426/ЕИО, 90/427/ЕИО, 90/428/ЕИО, 90/429/ЕИО, 90/539/ЕИО, 91/68/ЕИО, 91/496/ЕИО, 92/35/ЕИО, 92/65/ЕИО, 92/66/ЕИО, 92/119/ЕИО, 94/28/ЕО, 2000/75/ЕО, Решение 2000/258/ЕО и директиви 2001/89/ЕО, 2002/60/ЕО и 2005/94/ЕО (3). С оглед на споменатото по-горе изменение, чието прилагане ще започне на 1 януари 2010 г., списъкът на екипите за събиране и производство на ембриони от животни от рода на едрия рогат добитък повече няма да бъде съставян с решение на Комисията. Поради това Решение 2008/155/ЕО следва да се прилага само до 31 декември 2009 г.
(3)
Австралия, Канада, Нова Зеландия и САЩ поискаха да бъдат внесени изменения във включените в посочения по-горе списък данни за тези страни по отношение на някои екипи за събиране и производство на ембриони. Австралия, Канада, Нова Зеландия и САЩ представиха гаранции за спазване на приложимите правила, установени в Директива 89/556/ЕИО, и че въпросните екипи за събиране и производство на ембриони бяха официално одобрени за износ за Общността от ветеринарните служби на цитираните по-горе трети страни.
(4)
Поради това Решение 2008/155/ЕО следва да бъде съответно изменено.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2008/155/ЕО се изменя, както следва:
1.
Добавя се следният член:
„Член 2а
Настоящото решение се прилага до 31 декември 2009 г.“
2.
Приложението се заменя съгласно приложението към настоящото решение.
Член 2
Адресати на настоящото решение са държавите-членки.
Съставено в Брюксел на 15 октомври 2009 година.